Vyf mans vas ná hulle fop-Viagra verkoopVyf mans is in Kwazulu-Natal in hegtenis geneem ná hulle in besit van fop-Viagra, met ŉ straatwaarde van nagenoeg R800 000, betrap is. Kolonel Jay Naicker, ŉ polisiewoordvoerder, het gesê die mans is Dinsdag vasgetrek. Daar is verskeie fop-produkte van Viagra, onder andere Vigora, Femalegra, Cialis, Hard on Power, Zerenga en Kamagra, in hul besit gevind. Na wat verneem word, het die mans met dié produkte handel gedryf. “Drie mans is in ŉ winkel in Margate in hegtenis geneem. Dit het tot die inhegtenisname van die ander twee mans in Port Shepstone gelei. Die voorraad is gekonfiskeer.” Volgens Naicker is die mans tussen die ouderdom van 23 en 35 en gaan hulle binnekort in die hof verskyn.